Margrete Auken (SF), 2000-02-08:
Jeg vil gerne først takke for debatten.
Hvis man har bemærket det, har vi ikke pisket rundt og lavet arrangementer med vedtagelser.
Jeg besluttede, at jeg ikke ville være den, der satte det i værk, fordi jeg mener, at her må det dreje sig om, hvorvidt ministeren i de måneder, der kommer, vil vise, at der er mod og vilje til at gå i gang med at gøre nogle ting.
Man vil komme til at genere stærke grupper, og det vil vi komme til at opleve.
Men de stærke grupper er altså ikke nødvendigvis flertallet, og det er meget morsomt, når vi undersøger flertallets holdninger i forhold til de stærke gruppers.
Som hr. Erling Christensen citerede før, har f.eks. holdningen til fotofartfælderne ændret sig meget.
Nu er 75 pct. af trafikanterne tilhængere af dem, og jeg synes, det er mægtig rart, at vi kan have et system, som virker på den måde, at man holder sig fri af det, hvis man bare opfører sig ordentligt, for det er jo et godt system.
I går hørte jeg De Konservatives formand sige, at det gjorde ikke noget, fordi man kørte lidt for stærkt.
Kunne man forestille sig De Konservatives formand sige
: Bare fordi man har fået et glas for meget, skal man ikke sættes fast, for det spiller altså ingen rolle, de fleste mennesker kører glimrende, og der sker ikke noget.
Så kæreste venner: Skal man knaldes af den grund?
Jeg tror, de fleste af os ville sige: Ja, det skal man!
Men jeg kan fortælle, at for få år siden, altså i min ungdom, var der den samme holdning til spritkørsel, som der i dag er til, at man bare kører lidt for stærkt.
Jeg kan huske en person - jeg vil ikke sige, hvem det var, men det var en, der arbejdede med færdselssikkerhed - som sagde i fjernsynet, at vi kører jo alle sammen lidt vildt, og så spurgte jeg ham, om han kunne forestille sig, at han ville sige, at vi kører jo alle sammen spritkørsel indimellem.
Det er da et forfærdeligt signal, at f.eks. De Konservatives formand siger, at det er o.k. at lave lidt småovertrædelser af hastighedsgrænserne, og jeg vil håbe, det snart er sidste gang, vi skal høre folk, der skal tjene som forbillede for andre, omtale den slags forbrydelser som ligegyldige, og at vi i stedet kan glæde os over, at den holdning, vi har fået til promillekørsel, kan vi snart også have med hensyn til hastighedsovertrædelser. Jeg synes, vi har fået nogle meget klare tilkendegivelser i debatten i dag - bedre end dem, vi har fået før - og jeg håber, de også vil afspejle sig i løbet af kort tid i de ting, der rent faktisk bliver gjort...
Jeg har da 10 minutter..?
Nå, har jeg kun 5?
Ja, nu bliver jeg helt forvirret, men jeg vil også sige noget om det med de unge mænd.
Jeg tror godt, vi kan lave nogle fornuftige regler, som sigter mod én gruppe, men det må ikke være sådan, at vi siger, at far og mor må godt gentagne gange begå grove forbrydelser, men børnene må ikke.
Den går altså ikke.
Man kan lave et forsøg, og noget af det, vi drøftede, var, at der f.eks. indføres en prøveperiode de første 2-3 år efter, at man har fået kørekort.
Den vil sandsynligvis ramme rigtigt, for de, der kører pænt, vil jo ikke blive mobbet af den.
Men vi kan bare ikke sige, at der er nogle forbrydelser, der skal være tilladt for nogle og ikke for andre, og jeg tror faktisk også, domstolene ville få et mindre bommesislag, hvis vi kommer med sådan et forslag.
Jeg vil godt sige til en af dem, der har været mest afvisende over for vores forslag, nemlig hr. Kim Behnke, at præcis den idé med klippekortene synes jeg, vi skal undersøge en gang til, for her kunne vi godt ramle ind i uopfindsomhed i Justitsministeriets Lovkontor.
Jeg er ikke afvisende over for at prøve at kigge på den idé en gang til.
Man har jo arbejdet med den andre steder i verden, og man kunne jo bare sige, at i de tilfælde, der skulle medføre sanktioner af et større omfang, skulle der ske politianmeldelse, så vi får politiet ind i billedet det rigtige sted på det.
Jeg kunne forestille mig, man kunne gøre det på den måde. Så er der forskningen, og jeg vil i hvert fald godt sige, at jeg er helt sikker på, at ministeren ikke ønsker, at forskningen skal svækkes.
Men den kan sagtens blive det, for jeg er ikke sikker på, at der er sat ressourcer nok af til, at man både kan klare den trafikplanlægning, som ministeren har lagt i forslaget, og koncentrere sig om forskningen.
Der mangler masser af forskning, og den skal foretages af kompetente personer.
På f.eks. hele cykelområdet er der stadig store områder, hvor der er blanke pletter, og det skal der også gøres noget ved.
Vi ved for lidt om, hvorfor det går galt for cyklisterne.
I alt for stort omfang er det f.eks. de pæne kvindelige cyklister, der kører ordentligt, som bliver kørt ned, hvorimod de, der kører på en rådden måde, har hele alarmapparatet ude og undgår ...